รัฐบาลและหน่วยงานที่เกี่ยวข้อง อำนวยความสะดวกประชาชนร่วมพิธีเปิดพระบรมราชานุสาวรีย์ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี จะเสด็จพระราชดำเนินไปทรงประกอบพิธีเปิดพระบรมราชานุสาวรีย์ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ณ อุทยานเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในวันที่ 13 ตุลาคม 2565  รัฐบาลและหน่วยงานที่เกี่ยวข้อง จัดเตรียมความพร้อมในการอำนวยความสะดวกด้านการคมนาคม ความปลอดภัย บริการทางการแพทย์ และมาตรการทางด้านสาธารณสุขในการป้องกันการแพร่ระบาดโควิด-19 โดยองค์การขนส่งมวลชนกรุงเทพ หรือ ขสมก. จัดเดินรถโดยสารเฉพาะกิจให้บริการประชาชนโดยไม่เสียค่าใช้จ่าย จำนวน 5 เส้นทาง  ตั้งแต่เวลา 08.00 น.-18.00 น. หรือจนกว่าผู้ร่วมงานหมดจากพื้นที่ เพื่อนำประชาชนไปยังจุดคัดกรองตรวจ ATK ก่อนเข้าสู่อุทยานเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร โดยจอดรับ-ส่งทุกป้าย ประกอบด้วย เส้นทางสโมสรกองทัพบก-อนุสาวรีย์ชัยสมรภูมิ-กรมทางหลวง เส้นทางสนามศุภชลาศัย กระทรวงการพัฒนาสังคมและความมั่นคงของมนุษย์ หรือ พม.-กรมทางหลวง เส้นทางวงเวียนใหญ่ โรงเรียนราชวินิตมัธยม และเส้นทางสนามหลวง-โรงเรียนราชวินิตมัธยม เมื่อผ่านการตรวจคัดกรอง ATK  ที่กรมทางหลวงแล้วจะมีรถโดยสารนำประชาชนสู่อุทยานเฉลิมพระเกียรติฯ ในส่วนของจุดตรวจ ATK ที่โรงเรียนราชวินิตมัธยมสามารถเดินเข้าสู่อุทยานเฉลิมพระเกียรติฯ ได้ทันที ทั้งนี้ประชาชนสามารถนำรถมาจอดในพื้นที่สโมสรกองทัพบก สนามศุภชลาศัย และกระทรวง พม. รวมแล้วกว่า 720 คันในส่วนของกรมเจ้าท่า จัดบริหารเรือข้ามฟาก 3 ท่าเรือในแม่น้ำเจ้าพระยาอำนวยความสะดวกประชาชนโดยไม่เสียค่าใช้จ่ายบริเวณท่าเรือท่าช้าง ท่าเรือวัดระฆัง และท่าเรือวัดอรุณ ให้บริการตั้งแต่เวลา 16.00 น.-20.00 น. หรือจนกว่าจะแล้วเสร็จ พร้อมจัดเรือโดยสารไฟฟ้าให้บริการประชาชนระหว่างท่าเรือนนทบุรี-ท่าเรือท่าช้าง และท่าเรือท่าช้าง-ท่าเรือนนทบุรีอย่างไรก็ตาม รัฐบาลขอความร่วมมือประชาชนสวมใส่หน้ากากอนามัย หรือหน้ากากผ้าสีขาวตลอดการจัดงาน